   ڪيليفورنيا (ويب ڊيسڪ) فيس بُڪ جوڙن لاءِ هڪ نئين ايپ ٽيونڊ متعارف ڪرائي ڇڏي. ان ايپ ذريعي جوڙا تصويرون، نوٽس، ڪارڊز، وائس ميمو، ميوزڪ ۽ موڊز شيئر ڪري سگهندا، جڏهن ته ڊيلي ڊائري نالي فيچر به موجود آهي. فيس بُڪ موجب اها ايپ آن لائن پرائيويٽ اسپيس آهي، جتي توهان ۽ توهان جو شريڪ حيات ئي ٿي سگهن ٿا. ان ۾ ڊجيٽل اسڪريپ بڪ جي انداز جي فيڊ آهي، جيڪا هڪ جوڙو ئي ڏسي سگهي ٿو ۽ ڪاسٽيوم ري ايڪشنز ۽ اسٽيڪرز به شيئر ڪري سگهي ٿو. هونئن اها ايپ ٻين سوشل ميڊيا ايپس کان ڪجهه گهڻي مختلف ناهي، جنهن ۾ ماڻهو سڌي ريت هڪٻئي سان ڳالهه ٻولهه ڪري سگهن ٿا پر هيءَ ايپ رڳو جوڙن تائين محدود آهي، جيڪا ڪمپني جي خيال ۾ لاڳاپن کي وڌيڪ مضبوط بڻائڻ ۾ مدد ڏئي سگهي ٿي. ان ۾ ڪو به پنهنجي شريڪ حيات کي ان جي فون نمبر جي مدد سان ايڊ ڪري سگهي ٿو. في الحال اها ايپ رڳو آمريڪا ۽ ڪينيڊا ۾ آءِ فون ۽ آءِ پيڊ واهپيدارن لاءِ ئي موجود هوندي ۽ ڪمپني ٻين ملڪن ۾ ان کي متعارف ڪرائڻ جي حوالي سان ڪجهه ناهي ٻڌايو.